ମାଲକାନଗିରି,୩୧ ଜୁଲାଇ (ଓଡିଶା ଡଟ୍ କମ୍): ମାଲକାନଗିରି -ଛତିଶିଗଡ ସୀମାର ତଣ୍ଡିକି ଠାରେ ପୋଲିସ ଗୁଳିରେ ଦୁଇ ଜଣ ମହିଳା ମାଓବାଦୀଙ୍କ ସମେତ ତିନିଜଣ ମାଓବାଦୀ ମୃତ୍ୟୁ ବରଣ କରିଥିବା ଡ଼ିଜିପି ସଞ୍ଜୀବ ମାରିକ ସୂଚନା ଶୁକ୍ରବାର ଦେଇଛନ୍ତି।
'ପ୍ରାଥମିକ ରିପୋର୍ଟ ଅନୁଯାୟୀ ଗୁଳିବିନିମୟ ହୋଇଥିବା ସ୍ଥାନରେ ଦୁଇଟି ବନ୍ଧୁକ ସହ କିଛି ମାରଣାସ୍ତ୍ର ଜବତ କରାଯାଇଥିବା, ସେ କହିଛନ୍ତି।
ସ୍ଥାନୀୟ ଜଙ୍ଗଲରେ ମାଓବାଦୀମାନଙ୍କର ଏକ ବୈଠକ ଆୟୋଜନ କରାଯାଉଥିବା ସୂଚନା ପାଇ ଜିଲ୍ଲା ପୁଲିସ ମୁଖ୍ୟଙ୍କ ନେତୃତ୍ବରେ ଏକ ପୋଲିସ ଟିମ ସେହି ସ୍ଥାନରେ ପହଞ୍ଚିଥିଲା ।
ସେଠାରେ ଉଭୟ ପୋଲିସ ଓ ମାଓବାଦୀଙ୍କ ମଧ୍ୟରେ ଗୁଳି ବିନିମୟ ଘଟି ଘଟଣାସ୍ଥଳରେ ହିଁ ତିନିଜଣ ମାଓବାଦୀ ମୃତ୍ୟୁ ବରଣ କରିଥିବା ସେ କହିଛନ୍ତି ।
ମାଲକାନଗିରି,୨୩ ଜୁଲାଇ (ଓଡିଶା ଡଟ୍ କମ୍): ଦୁଇଜଣ ମହିଳାଙ୍କ ସମେତ ପାଞ୍ଚ ଜଣ ମାଓବାଦୀ ଗୁରୁବାର ମାଲକାନଗିରି ଜିଲ୍ଲା ଏସପିଙ୍କ ନିକଟରେ ଆତ୍ମସମର୍ପଣ କରିଛନ୍ତି ।
ସେମାନେ ହେଲେ ଶୁଭ ମାଡକାମୀ(ରାଜୁ), ଲାକା କବୀସୀ, ଭୀମେ ମାଢୀ, ସୋମା ପଡିଆମୀ ଓ ଦେବେ ମାଡକାମୀ।
ଆନ୍ଧ୍ର ଓ ଛତିଶଗଡର ପ୍ରାୟ ୫୦ ରୁ ଅଧିକ ମାଓ ହିଂସାରେ ସାମିଲ ଥିବା ଏହି ମାଓବାଦୀ ମୋବାଇଲ ଟାୱାର ବିସ୍ଫୋରଣ, ଜିଲ୍ଲାର ଏମପିଭି-୨୧ ଗ୍ରାମରେ ନିର୍ବାଚନୀ ହିଂସା, କୋରାପୁଟର ଦାମନଯୋଡ଼ିରେ ଆକ୍ରମଣ ଓ ପୋଲିସ୍ ଇନଫର୍ମର ସନ୍ଦେହରେ ବହୁ ନିରୀହ ଆଦିବାସୀଙ୍କୁ ହତ୍ୟା ଆଦି ମାମଲାରେ ଜଡିତ ଥିବା ପୁଲିସ ଦାବି କରିଛି ।
ସେମାନଙ୍କ ମଧ୍ୟରୁ ରାଜୁ ଓ ସୋମାଙ୍କ ନାମରେ ପୂର୍ବରୁ ରାଜ୍ୟସରକାର ଏକ ଲକ୍ଷ ଟଙ୍କ।ର ପୁରସ୍କାର ରାଶି ଘୋଷଣା କରିଛନ୍ତି ।
ମାଓ କ୍ୟାମ୍ପରେ ଦିଆଯାଉଥିବା ଶାରୀରିକ ନିର୍ଯାତନା ସହିନପାରି ସେମାନେ ଆତ୍ମସମର୍ପଣ କରିଥିବା ସମସ୍ତେ ପୋଲିସକୁ କହିଛନ୍ତି । ସରକାରୀ ନିୟମ ଅନୁସାରେ ଆତ୍ମସମର୍ପଣ କରିଥିବା ଏହି ମାଓବାଦୀମାନଙ୍କୁ ଥଇଥାନ କରାଯିବ ବୋଲି ଜିଲ୍ଲା ପୁଲିସ ମୁଖ୍ୟ କହିଛନ୍ତି ।
ଭୁବନେଶ୍ୱର,୧୫ ଜୁଲାଇ (ଓଡିଶା ଡଟ୍ କମ୍): ବରିଷ୍ଠ ଭାରତୀୟ ପ୍ରଶାସନିକ ସେବା ଅଧିକାରୀ ତାରାଦତ୍ତଙ୍କ ବିରୁଦ୍ଧରେ ଅଭିଯୋଗ ଆଣିଥିବା ତାଙ୍କ ପତ୍ନୀ ଇନ୍ଦୁଲତା ମଙ୍ଗଳବାର ନ୍ୟାୟ ପାଇଁ ରାଜ୍ୟ ମହିଳା କମିଶନର ଦ୍ବାରସ୍ଥ ହୋଇଛନ୍ତି ।
ଅନ୍ୟ ଜଣେ ମହିଳାଙ୍କ ସହ ତାରାଦତ୍ତ ଅନୈତିକ ସଂପର୍କ ରଖିଥିବା ଦର୍ଶାଇ ଇନ୍ଦୁଲତା ନିକଟରେ ମୁଖ୍ୟମନ୍ତ୍ରୀଙ୍କ ଦୃଷ୍ଟି ଆକର୍ଷଣ କରି ତାଙ୍କ ବିରୁଦ୍ଧରେ କାର୍ଯ୍ୟାନୁଷ୍ଠାନ ଦାବି କରିଥିଲେ ଓ ନିଜ ଜୀବନ ପ୍ରତି ବିପଦ ଥିବା ଦର୍ଶାଇ ସୁରକ୍ଷା ମାଗିଥିଲେ । ଏହି ମାମଲାର ତଦନ୍ତ ପାଇଁ ସେ ମହିଳା କମିଶନଙ୍କୁ ମଧ୍ୟ ଲେଖିଥିଲେ ।
ନ୍ୟାୟ ପାଇଁ ମହିଳା କମିସନ ଅଧ୍ୟକ୍ଷାଙ୍କୁ ମଙ୍ଗଳବାର ସେ ଭେଟିବା ପରେ ପୁଣି ଏହି ମାମଲା ସରଗରମ ହୋଇଛି । ଏ ସଂକ୍ରାନ୍ତରେ ତାରାଦତ୍ତ ଏ ପର୍ଯ୍ୟନ୍ତ କୌଣସି ପ୍ରତିକ୍ରିୟା ଦେଇନାହାନ୍ତି । ସେ ହେଉଛନ୍ତି ୧୯୮୩ ବ୍ୟାଚର ଭାରତୀୟ ପ୍ରଶାସନିକ ସେବା ଅଧିକାରୀ ।
କେନ୍ଦୁଝର,୧୩ ଜୁଲାଇ (ଓଡିଶା ଡଟ୍ କମ୍): କେନ୍ଦୁଝର ଜିଲ୍ଲାର ଯୋଡା ଥାନା ଅନ୍ତର୍ଗତ ଲହଣ୍ଡା ଗ୍ରାମର ମୁଣ୍ଡାସାହିରେ ଗୁଣିଗାରେଡି କରୁଥିବା ଅଭିଯୋଗ କରି ଗୋଟିଏ ଆଦିବାସୀ ପରିବାରର ୬ଜଣଙ୍କୁ ସଂଘବଦ୍ଧ ଭାବେ ସେହି ଗ୍ରାମର କେତେଜଣ ବ୍ୟକ୍ତି ସୋମବାର ହତ୍ୟା କରିଥିବା ବେଳେ ଦୁଇ ଜଣ ଗୁରୁତର ଆହତ ହୋଇଥିବା ପୁଲିସ କହିଛି ।
ଆହତ ହୋଇଥିବା ଅଠର ବର୍ଷୀୟ ଗନିତ ମୁଣ୍ଡା ଓ ନଅ ବର୍ଷୀୟ ଶମ୍ଭୁ ମୁଣ୍ଡା ଙ୍କୁ ଚିକିତ୍ସା ନିମନ୍ତେ ଡାକ୍ତରଖାନାରେ ଭର୍ତ୍ତି କରାଯାଇଥିବା ବେଳେ ସେହି ପରିବାରର ଗୁର ମୁଣ୍ଡା, ବୁଧୁନି ମୁଣ୍ଡା, ସମ୍ବାରି ମୁଣ୍ଡା, କୁଶନାଥ ମୁଣ୍ଡା, ସୁନୀଲ ମୁଣ୍ଡା ଓ ତିନି ବର୍ଷୀୟ ନମିତା ମୁଣ୍ଡା ମୃତ୍ୟୁ ବରଣ କରିଛନ୍ତି ।
ଗାଁର କେତେକ ଶିଶୁ ନିକଟରେ ଅସୁସ୍ଥ ହୋଇଥିଲେ । ମୁଣ୍ଡା ପରିବାର ଗୁଣି ଗାରିଡି କରିଥିବା ଯୋଗୁଁ ସେମାନେ ଅସୁସ୍ଥ ହୋଇଥିବା ସନ୍ଦେହ କରି ଗ୍ରାମର କେତେକ ବ୍ୟକ୍ତି ଏହି ହତ୍ୟାକାଣ୍ଡ ଘଟାଇଥିବା ପୁଲିସ କହିଛି ।
ଏହି ଖବର ପାଇବା ପରେ ପୋଲିସ ଘଟଣାସ୍ଥଳରେ ପହଞ୍ଚି ଗାଁରୁ ଜଣେ ବ୍ୟକ୍ତିକୁ ଗିରଫ କରିଛି । ଘଟଣାଟିର ତଦନ୍ତ କରି ସତ୍ୟର ଉନ୍ମୋଚନ ପାଇଁ କ୍ରାଇମବ୍ରାଞ୍ଚ୍ ର ସାହାଯ୍ୟ ନିଆଯିବ ବୋଲି ଡିଜି ସଞ୍ଜୀବ ମାରିକ କହିଛନ୍ତି ।
ବରଗଡ,୧୩ ଜୁଲାଇ (ଓଡିଶା ଡଟ୍ କମ୍): ସମ୍ବର ଶିଙ୍ଗ ଅନ୍ତଃରାଜ୍ୟ ଚୋରା ଚାଲାଣ କାରବାରରେ ଜଡିତ ଥିବା ଏକ ଦଳ ର ଚାରି ଜଣଙ୍କୁ ବରଗଡ ଜିଲ୍ଲା ପୋଲିସ ଗିରଫ କରିଛି।
ଏମାନେ ଡେବ୍ରିଗଡ ଅଭୟାରଣ୍ୟରୁ ସମ୍ବର ଶିକାର କରି ଛତିଶଗଡ ଅଭିମୁଖେ ଏକ ଟାଟା ମ୍ୟାକ୍ସିମା ଗାଡିରେ ଯାଉଥିବା ସମୟରେ ପୋଲିସ କୌଣସି ସୂତ୍ରରୁ ସୂଚନା ପାଇ ସେମାନଙ୍କ ଉପରେ ଚଢାଉ କରିଥିଲେ ।
ସେମାନଙ୍କଠାରୁ ୨୧ଟି ମୁଲ୍ୟବାନ ସମ୍ବର ଶିଙ୍ଗ ଜବତ ହୋଇଛି ।
ସେମାନେ ଏହି ବହୁମୁଲ୍ୟ ଶିଙ୍ଗ ସବୁକୁ ଦୁବାଇ ଓ ସିଙ୍ଗାପୁରକୁ ଚାଲାଣ କରିଥା'ନ୍ତେ ବୋଲି କୁହା ଯାଇଛି ।
ବଲାଙ୍ଗୀର,୧୨ ଜୁଲାଇ(ଓଡ଼ିଶା ଡ଼ଟ୍ କମ୍): ଛତିଶଗଡ ମାଓବାଦୀ ଦଳର ଜଣେ ମହିଳା କ୍ୟାଡର ପୋଲିସ ଦ୍ବାରା ଗିରଫ ହେବ ପରେ ତାର ଜଣେ ସାଥି ଭୟରେ ଆତ୍ମହତ୍ୟା କରିଥିବା ପୁଲିସ କହିଛି ।
ନିର୍ମଳା ନାମକ ଏହି ମହିଳା ସାଥି ଗୌତମ ବାଗ ସହିତ ପଡୋଶୀ ରାଜ୍ୟ ବିଶାଖାପାଟଣାକୁ ଚିକିତ୍ସିତ ହେବାକୁ ଯାଉଥିବା ବେଳେ ବଲାଙ୍ଗୀର ପୋଲିସ କୌଣସି ସୂତ୍ରରୁ ସୂଚନା ପାଇ ତାକୁ ଚିହ୍ନଟ କରି ଗିରଫ କରିଥିଲା ।
ପୋଲିସ ଗୌତମ ବାଗ କୁ ପଚରାଉଚରା କରିବାପରେ କଣ୍ଟାବାଞ୍ଜି ଥାନା ଅନ୍ତର୍ଗତ ଜୁରାବନ୍ଧ ଗାଁରେ ଥିବା ତା'ଘର ଉପରେ ଚଢାଉ କରି ଏକ ପିସ୍ତଲ୍ ସହ ମାଓବାଦୀମାନେ ବ୍ୟବହାର କରୁଥିବା ଅନ୍ୟାନ୍ୟ ସାମଗ୍ରୀ ସବୁ ଜବତ କରିଛି ।
ତେବେ ଗିରଫଦାରୀ ଭୟରେ ପୋଲିସ୍ ବ୍ୟାରେକରେ ପଶି ଗୌତମ ଆତ୍ମହତ୍ୟା ପାଇଁ ଉଦ୍ୟମ କରିବା ପରେ ତାକୁ ସ୍ଥାନୀୟ ଚିକିତ୍ସାଳୟକୁ ନିଆଯାଇଥିଲା । ସେ ଠାରେ ଡାକ୍ତର ତାକୁ ମୃତ ଘୋଷଣା କରିଥିଲେ ।
ନିର୍ମଳା ବହୁଗୁଡିଏ ଜଘନ୍ୟ ଅପରାଧରେ ଜଡିତ ଥିବା ସହ ବଲାଙ୍ଗୀର ଜିଲ୍ଲାର ବହୁ ମାଓ ଗତିବିଧିରେ ସକ୍ରିୟ ଭୂମିକା ଗ୍ରହଣ କରୁଥିଲା ।
ଭୁବନେଶ୍ୱର, ୯ ଜୁଲାଇ(ଓଡ଼ିଶା ଡ଼ଟ୍ କମ୍): ଭୁବନେଶ୍ବରରେ ବିଭିନ୍ନ ସପିଙ୍ଗ ମଲରୁ ନିୟମିତ ଭାବେ ଶାଢି, ଅନ୍ତବସ୍ତ୍ର, ଡ୍ରେସ ଆଦି ମୂଲ୍ୟବାନ ସାମଗ୍ରୀ ଚୋରୀକରିବା ଅଭିଯୋଗରେ ପୁଲିସ ଜଣେ ଦାନ୍ତ ଡାକ୍ତରାଣୀ ଓ ତାଙ୍କ ମାକୁ ବୁଧବାର ଗିରଫ କରିଛି ।
ସହିଦ ନଗରରେ ଥିବା ମନୀଷା ବୁଟିକକୁ କିଛି ଦିନ ତଳେ ଯାଇ ବିଭିନ୍ନ ଜିନିଷ କିଣିବା ବାହାନାରେ ସମ୍ ହସ୍ପିଟାଲରେ ଦାନ୍ତ ଡାକ୍ତର ଥିବା ଅଠେଇଶ ବର୍ଷ ବୟସ୍କା କଲ୍ୟାଣୀ ପୃଷ୍ଟି ଓ ତାଙ୍କ ମା କୁସୁମ କିଛି ଶାଢି ଚୋରି କରିବା ଉଦ୍ୟମ କରି ବୁଟିକ କର୍ମଚାରୀଙ୍କ ଦ୍ବାରା ଧରାପଡିଥିଲେ ଓ ହଟହଟା ହୋଇଥିଲେ ।
ବୁଟିକ ମାଲିକାଣୀ ପରବର୍ତ୍ତୀ ସମୟରେ ଦୋକାନ ସିସିଟିଭି ଫୁଟେଜ ଦେଖିବାରୁ ସେମାନେ ପୂର୍ବରୁ ମଧ୍ୟ ସମାନ ପ୍ରକାର ଚୋରୀ କରିଥିବା ଜଣାପଡିଥିଲା । ଏହାପରେ ଧଳ ପୁଲିସକୁ ସୂଚନା ଦେଇଥିଲେ । ପୁଲିସ ସିସିଟିଭି ଆଧାରରେ ପୃଷ୍ଟିଙ୍କ ଘର ଖାନତଲାସ କରି ଲକ୍ଷାଧିକ ଟଙ୍କାର ଚୋରୀ ସାମଗ୍ରୀ ପାଇବାପରେ ସେମାନଙ୍କୁ ଗିରଫ କରିଥିଲେ ।
ଉଭୟ ମା ଓ ଝିଅ ବିଭିନ୍ନ ଦୋକାନରୁ ଅତୀତ ରେ ଚୋରୀ କରିଥିବା ସ୍ବୀକାର କରିଥିବା ବେଳେ, ପୁଲିସ ଏହାର ଯାଞ୍ଚ ଜାରି ରଖିଛି । କଲ୍ୟାଣୀଙ୍କ ବାପା ଜଣେ ଅବସରପ୍ରାପ୍ତ ବ୍ୟାଙ୍କ ଅଧିକାରୀ । ତାଙ୍କର ସହରରେ ଏକ ବହୁତଳ ପ୍ରାସାଦ ରହିଛି । ମାନସିକ ରୋଗଗ୍ରସ୍ତ ହୋଇଥିବାରୁ କଲ୍ୟାଣୀ ଓ ତାଙ୍କ ମା ବିଭିନ୍ନ ସମୟରେ ଦୋକାନମାନଙ୍କରୁ ଚୋରୀ କରୁଥିବା ପୁଲିସ ସନ୍ଦେହ କରୁଛି ।
ଭୁବନେଶ୍ବର,୫ ଜୁଲାଇ (ଓଡିଶା ଡଟ୍ କମ୍): ଗତ ଏକ ମାସରୁ ଉର୍ଦ୍ଧ୍ବ ସମୟ ଧରି ନିଖୋଜ ଥିବା ରଗବୀ ଖେଳାଳି ସୁଜାତା ପ୍ରଧାନଙ୍କୁ ପୁଲିସ ତାଙ୍କ ପ୍ରେମିକ ସହ ନୟାଗଡ଼ ଅଞ୍ଚଳରେ ଠାବ କରି ଭୁବନେଶ୍ୱର ଆଣିଛି ।
ଜୁନ ୨୩ ତାରିଖରୁ ସେ ନିଖୋଜ ଥିଲେ । ତାଙ୍କ ପିତା କୈଳାସ ପ୍ରଧାନଏ ସଂକ୍ରାନ୍ତରେ ନନ୍ଦନକାନନ ଥାନାକୁ ଜଣାଇଥିଲେ । ତାଙ୍କ ଅଭିଯୋଗ ଆଧାରରେ ପୁଲିସ ଯାଞ୍ଚ ଆରମ୍ଭ କରିଥିଲା । କୌଣସି ସୂତ୍ରରୁ ଖବର ପାଇ ନୟାଗଡ଼ର ଏକ ଅଞ୍ଚଳରେ ସେମାନେ ଥିବା ଖବର ପାଇ ପୁଲିସ ଚଢାଉ କରିଥିଲା ।
ତାଙ୍କୁ ଅପହରଣ କରାଯାଇ ନ ଥିବା ଓ ସେ ସ୍ବଇଚ୍ଛାରେ ନିଜ ପ୍ରେମିକ ପ୍ରଭାତଙ୍କ ସହ ଯାଇଥିବା ସୁଜାତା କହିଛନ୍ତି । ସେମାନେ ଏକ ମନ୍ଦିରରେ ବିବାହ ମଧ୍ୟ କରିଥିବା ସେ ସୂଚନା ଦେଇଛନ୍ତି । ତେବେ ସୁଜାତା ଜଣେ ନାବାଳିକା ହୋଇଥିବାରୁ ତାଙ୍କ ପ୍ରେମିକଙ୍କ ବିରୁଦ୍ଧରେ ଏକ ଅପହରଣ ମାମଲା ରୁଜୁ କରି ତାଙ୍କୁ ଗିରଫ କରାଯାଇଥିବା କମିଶନରେଟ ପୋଲିସ ସୂଚନା ଦେଇଛି ।
ବରାଙ୍ଗର କୁଞ୍ଜ ବିହାରୀ ମହାବିଦ୍ୟାଳୟର ଯୁକ୍ତଦୁଇ ଶେଷ ବର୍ଷର ଛାତ୍ରୀ ସୁଜାତା କେରଳରେ ଅନୁଷ୍ଠିତ ହୋଇଥିବା ଜାତୀୟ ମହିଳା ରଗବୀ ଚମ୍ପିୟନଶିପରେ ଅଂଶ ଗ୍ରହଣ କରି ସ୍ବର୍ଣ୍ଣ ପଦକ ଜିତିବା ସହ ୨୦୧୪-୧୫ର ୬୦ତମ ଜାତୀୟ ସ୍କୁଲ ରଗବୀ ଚମ୍ପିୟନଶିପରେ ୧୯ ବର୍ଷରୁ କମ ବୟସର ପ୍ରତିଯୋଗିତାରେ ଭାଗନେଇ ସ୍ବର୍ଣ୍ଣ ଓ ରୌପ୍ୟ ପଦକ ଜିତି ଥିଲେ ।
ବ୍ରହ୍ମପୁର,୫ ଜୁଲାଇ (ଓଡିଶା ଡଟ୍ କମ୍): ନିବେଶକାରୀମାନଙ୍କ ଠାରୁ ପ୍ରଲୋଭନ ଦେଖାଇ ପ୍ରାୟ ୯ କୋଟି ଟଙ୍କା ଠକିନେଇଥିବା କାଟଲୁନ୍ କୋ ଅପରେଟିଭ କ୍ରେଡିଟ୍ ଲିମିଟେଡର ଡାଇରେକଟର ଅଶ୍ୱିନୀ କୁମାର ନାୟକଙ୍କୁ ବ୍ରହ୍ମପୁର ଟାଉନ ଥାନା ପୋଲିସ ଗିରଫ କରିଛି ।
ଏହି କମ୍ପାନୀ ୨୦୧୦ ରୁ ୨୦୧୩ ମସିହା ମଧ୍ୟରେ ଗଞ୍ଜ।ମ ଜିଲ୍ଲାର ବିଭିନ୍ନ ଅଞ୍ଚଳ ସମେତ ଭୁବନେଶ୍ୱର ଓ ସୁରଟରେ ନିଜ ଶାଖା ଅଫିସ ଖୋଲି ଲୋକଙ୍କଠାରୁ ଲକ୍ଷାଧିକ ଟଙ୍କା ଠକି ନେଇଥିଲେ । ଏହି ଠକାମୀର ଶିକାର ହୋଇଥିବା ଲୋକମାନେ ସ୍ଥାନୀୟ ଥାନାରେ ଅଭିଯୋଗ କରିଥିଲେ ।
ଅଭିଯୋଗକୁ ଭିତ୍ତିକରି ପୋଲିସ ଅଶ୍ୱିନୀ ଓ ତାଙ୍କର ୩ ସହଯୋଗୀଙ୍କୁ ଗିରଫ କରିବା ସହ ଏହି ଚିଟଫଣ୍ଡ ସମ୍ପର୍କିତ ଘଟଣାର ଅଧିକ ତଥ୍ୟ ପାଇଁ ତଦନ୍ତ ଜାରି ରଖିଛି।
ଢ଼େଙ୍କନାଳ,୪ ଜୁଲାଇ (ଓଡିଶା ଡଟ୍ କମ୍): ଦୁର୍ଘଟଣାରେ ଭୂଷଣ ଷ୍ଟିଲ ପ୍ଲାଣ୍ଟରେ ଶନିବାର ଜଣେ ଶ୍ରମିକଙ୍କ ମୃତ୍ୟୁ ହୋଇଥିବା ବେଳେ ଅନ୍ୟ ଜଣଙ୍କୁ ଗୁରୁତର ଅବସ୍ଥାରେ ଢେଙ୍କାନାଳ ମୁଖ୍ୟ ଚିକିତ୍ସାଳୟରେ ଭର୍ତ୍ତି କରାଯାଇଛି ।
ପୂର୍ବାହ୍ନ ପ୍ରାୟ ୧୦ଟା ବେଳେ ପ୍ଲାଣ୍ଟରେ ଥିବା ଗୋଟିଏ କୋକଭେନରେ ଏହି ଦୁଇ ଶ୍ରମିକ କାର୍ଯ୍ୟରତ ଥିବା ବେଳେ ଦୁର୍ଘଟଣା ଘଟିଥିଲା ।
ଦୁର୍ଘଟଣା ପରେ କାରଖାନା ପରିସରରେ ଉତ୍ତେଜନା ପ୍ରକାଶ ପାଇଥିବା ବେଳେ ମୃତ ଶ୍ରମିକଙ୍କ ପରିବାରକୁ କ୍ଷତି ପୂରଣ ଦେବାପାଇଁ ଦାବି କରି ଶତାଧିକ ଶ୍ରମିକ ଧାରଣ ଦେଇଛନ୍ତି।
